Metodiski ieteikumi skolēnu interešu izglītības programmas veidošanai un īstenošanai vides izglītībā
I. Programmas aktualitāte
Bērnu un jauniešu vides interešu izglītības programma attiecināma galvenokārt uz dabaszinātņu un sociālo un pilsonisko mācību jomu, bet ietver arī tehnoloģiju, veselības un fiziskās aktivitātes mācību jomas un ir saistīta ar bērnu un jauniešu vērtībizglītības mērķiem un uzdevumiem. Programmas veidošanā tiek ņemti vērā obligātā izglītības satura dabaszinātņu un sociālās un pilsoniskās mācību jomas satura elementi un sasniedzamie rezultāti (Ministru kabineta 2018. gada 27. novembra noteikumi Nr.747 “Noteikumi par valsts pamatizglītības standartu un pamatizglītības programmu paraugiem”, Ministru kabineta 2019. gada 3. septembra noteikumi Nr.416 “Noteikumi par valsts vispārējās vidējās izglītības standartu un vispārējās vidējās izglītības programmu paraugiem”), kā arī Ministru kabineta 2016. gada 15. jūlija noteikumos Nr.480 “Izglītojamo audzināšanas vadlīnijas un informācijas, mācību līdzekļu, materiālu un mācību un audzināšanas metožu izvērtēšanas kārtība” nosaukto vērtību un tikumu stiprināšana.
Programma tiek īstenota atbilstoši ANO, UNESCO un Eiropas Savienības izvirzītajiem izglītības ilgtspējīgai attīstībai mērķiem. UNESCO programmas „Izglītība ilgtspējīgai attīstībai: ceļā uz IAM sasniegšanu (IIA 2030)” pieeja uzsver izglītojamo spēju kļūt par pārmaiņu veidotājiem, veicinot zināšanu, prasmju, vērtību un rīcībspējas attīstību ilgtspējīgas nākotnes veidošanai. 
Vides interešu izglītības programma veicina izglītojamo interesi par vidi, izpratni par vides problēmu cēloņiem un to iespējamiem risinājumiem, veido atbildību un vides apziņu. Tā ietver bērnu un jauniešu izglītošanu un iesaistīšanos praktiskā darbībā vides daudzpusīgā izpētē, iesaista reālās dzīves situācijās, problēmu apzināšanā un risināšanā. Aktuāla ir izglītojamo tiešā pieredze dabas vidē, uzturēšanās ārpus telpām, regulāru un ilgstošu novērojumu un pētījumu veikšana. Vienlaikus izglītojamie apgūst tādas caurviju prasmes kā kritiskā domāšana un problēmrisināšana, jaunrade un uzņēmējspēja, sadarbība, pilsoniskā līdzdalība, digitālā pratība, pašvadīta mācīšanās, kā arī izkopj daudzveidīgas karjeras vadības prasmes, t.sk., pacietību, uzmanību, laika plānošanu, sevis disciplinēšanu, lēmumu pieņemšanu, sava darba prezentēšanu u.c.
Programma tiek veidota atbilstoši Eiropas ilgtspējas kompetenču ietvaram GreenComp, kas paredz attīstīt izglītojamo ilgtspējas vērtības, sistēmisko domāšanu, nākotnes redzējumu un rīcībspēju ilgtspējīgas attīstības veicināšanai. 
Aktuālās tēmas:
· klimata pārmaiņas un pielāgošanās tām;
· bioloģiskā daudzveidība;
· aprites ekonomika;
· ilgtspējīgs patēriņš;
· ilgtspējīgas pārtikas sistēmas;
· energoefektivitāte;
· ūdens resursu ilgtspējīga apsaimniekošana;
· digitālās tehnoloģijas vides datu ieguvē un analīzē;
· sabiedriskā zinātne;
· vietējo kopienu līdzdalība ilgtspējīgā attīstībā.
Programmu var apgūt vispārējās izglītības, speciālās izglītības, profesionālās izglītības, interešu izglītības iestādēs, kā arī juridisko un privātpersonu īstenotajās interešu izglītības programmās iesaistītie bērni un jaunieši. 
II. Programmas īstenošanas mērķi:
2.1. Sekmēt izglītojamo interesi un izpratni par vidi un ilgtspējīgu attīstību.
2.2. Attīstīt izglītojamo ilgtspējas kompetences, veicinot dabaszinātnisko, sociālo un pilsonisko lietpratību.
2.3. Attīstīt izglītojamo spēju izvērtēt savu rīcību un pieņemt videi, sabiedrībai un ekonomikai atbildīgus lēmumus.
2.4. Veicināt izglītojamo līdzdalību ilgtspējas veicināšanā skolā, ģimenē un vietējā kopienā.
2.5. Radīt priekšnoteikumus pozitīvas, radošas, harmoniskas un pilsoniski aktīvas personības attīstībai.
III. Programmas īstenošanas uzdevumi:
3.1. Sekmēt zināšanu par vidi un ilgtspējīgu attīstību apgūšanu;
3.2. Veicināt izglītojamo izpratni par klimata pārmaiņu cēloņiem, sekām un risinājumiem;
3.3. Veicināt radošas un inovatīvas pieejas konstatēto problēmu risināšanā;
3.4. Attīstīt izglītojamo sistēmisko domāšanu, analizējot dabas, sabiedrības un ekonomikas savstarpējās sakarības;
3.5. Nodrošināt iespējas tiešai, nepastarpinātai dabas vides izzināšanai;
3.6. Sekmēt vides pētījumu veikšanai un analīzei nepieciešamās metodikas, pētniecisko un IT prasmju apgūšanu;
3.7. Attīstīt līdzdalības un pilsoniskās rīcības prasmes vides problēmu risināšanā;
3.8. Veicināt sadarbību ar vietējo kopienu, pašvaldību, nevalstiskajām organizācijām, zinātniskajām institūcijām un uzņēmumiem;
3.9. Sekmēt sociāli emocionālo prasmju attīstību, empātiju, atbildību un sadarbību vides jautājumu risināšanā; 
3.10. Motivēt izglītojamos pašattīstībai, paaugstinot viņu atbildību par savu spēju, talantu un dažādu prasmju izkopšanu un personības izaugsmi;
3.11. Veicināt izglītojamo izpratni par izglītības un karjeras iespējām vides, dabaszinātņu, ilgtspējas, inženierzinātņu un zaļās ekonomikas nozarēs.
IV. Programmas īstenošana:
4.1. Programmas mērķauditorija ir bērni un jaunieši ar interesi par vides izglītību un ilgtspējīgu attīstību, tajā skaitā:
4.1.1. īpaši talantīgi bērni un jaunieši;
4.1.2. bērni un jaunieši ar speciālām vajadzībām;
4.1.3. sociālā riska grupu bērni un jaunieši.
4.2. Programmas īstenošanas forma:
4.2.1. pulciņš;
4.2.2. interešu klubs;
4.2.3. nodarbības ar mainīgu dalībnieku sastāvu un skaitu u.c.
4.3. Grupu veidi:
4.3.1. viendabīgas grupas, kas komplektētas pēc izglītojamo vecuma un/vai priekšzināšanu līmeņa (izglītojamo vecumu grupā nosaka pulciņa pedagogs, ņemot vērā attiecīgās interešu izglītības programmas specifiku);
4.3.2. neviendabīgas grupas, kurās ir dažāda vecuma un/vai priekšzināšanu līmeņa izglītojamie.

4.4. Grupu komplektēšanas principus un izglītojamo skaitu grupā nosaka katras iestādes izstrādātā un apstiprinātā interešu izglītības programma. Ieteicamais izglītojamo skaits grupā ne mazāks par 6.
4.5. Darba formas:
4.5.1. praktiskas un teorētiskas nodarbības gan telpās, gan ārpus tām;
4.5.2. starpdisciplināri projekti;
4.5.3. jauniešu vadītas iniciatīvas;
4.5.4. nometnes, radošās darbnīcas;
4.5.5. attālināts vai daļēji attālināts darbs, izmantojot IT rīkus;
4.5.6. programmas rezultātu demonstrēšanas formas – atklātā nodarbība, izstāde, darbnīca, izziņas taka, pasākums vai cita aktivitāte, kas apliecina sasniegtos rezultātus.
4.6. Ieteicamais programmas īstenošanas laiks - ne mazāks par mācību gadu.
4.7. Programmas īstenošanas mācību metodes un paņēmieni:
4.7.1. individuālais darbs;
4.7.2. darbs grupās;
4.7.3. demonstrējums;
4.7.4. pētījums, eksperiments;
4.7.5. izglītojošas spēles un to izstrāde;
4.7.6. pārrunas, debates, diskusijas;
4.7.7. mācību ekskursija, ekspedīcija;
4.7.8. refleksijas aktivitātes mācīšanās, sadarbības, emociju un iegūtās pieredzes izvērtēšanai;
4.7.9. konkursi, pasākumi un citas ar programmas īstenošanu saistītas darba formas.
4.8. Programmas īstenošanas principi:
4.8.1. iekļaušana un pieejamība;
4.8.2. līdzdalība un sadarbība;
4.8.3. jauniešu iniciatīvu atbalsts;
4.8.4. droša sociāli emocionālā vide;
4.8.5. orientācija uz ilgtspējīgu rīcību;
4.8.6. sadarbība ar vietējo kopienu un partneriem;
4.8.7. materiālu un resursu taupīšana un otrreizēja izmantošana.
4.9. Programmas īstenošanas gaita:
4.9.1. nodarbību saturu konkrētam dalībnieku grupas veidam izstrādā un īsteno pedagogs, ņemot vērā attiecīgās interešu izglītības programmas specifiku, iespējas, resursus un izvēloties piemērotāko darbības modeli. Izglītojamie iesaistās programmas aktivitāšu plānošanā, projektu un iniciatīvu izstrādē un īstenošanā;
4.9.2. nodarbību skaits nedēļā un nodarbību ilgums ir atkarīgs no programmā iesaistīto dalībnieku vecuma un programmas specifiskajiem nosacījumiem:
- vienai grupai nedēļā – 2 līdz 6 mācību nodarbības;
- vienas nodarbības ilgums – 40 minūtes, 
- pirmsskolas vecuma grupā vienas nodarbības ilgums – 30 minūtes. 
V. Programmas īstenošanas plānotie rezultāti:
Programmas noslēgumā izglītojamais:
5.1. izprot vides un ilgtspējīgas attīstības pamatjautājumus;
5.2. izmanto pētnieciskās metodes;
5.3. plāno un īsteno projektus;
5.4. pieņem videi draudzīgus un atbildīgus lēmumus;
5.5. sadarbojas un iesaistās pilsoniskās aktivitātēs;
5.6. demonstrē iniciatīvu un atbildīgu attieksmi pret vidi;
5.7. ir motivēts pašattīstībai, savu talantu un spēju izkopšanai. 
VI. Programmas īstenošanai nepieciešamie resursi:
6.1. Programmu īsteno no valsts budžeta, no pašvaldību un citu juridisko un fizisko personu finanšu līdzekļiem. Programmas īstenošanai nepieciešamie pamatresursi ir:
6.1.1. programmas īstenotāju – interešu izglītības pedagogu darba samaksas nodrošinājums;
6.1.2. materiāli tehniskās bāzes nodrošinājums:
- attiecīgās interešu izglītības programmas specifikai atbilstošas telpas vai āra mācību vietas nodarbībām;
- attiecīgās interešu izglītības programmas specifikai atbilstošs materiāli tehniskais nodrošinājums (t.sk. pētījumu inventārs, IKT rīki).

